b'\n_START_ARTICLE_\nKarel Ferluga\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval v rojstnem kraju, gimnazijo v Trstu, pravno fakulteto pa na Karlovi univerzi v Pragi, kjer je 22. aprila 1913 tudi doktoriral. Med 1. svetovno vojno je bil avstro-ogrski vojak, po vojni se je v Trstu zaposlil kot odvetni\xc5\xa1ki pripravnik, od 1923 do 1940 pa je bil odvetnik v Ilirski Bistrici. Po italijanski vojni napovedi Kraljevini Jugoslaviji so ga fa\xc5\xa1isti\xc4\x8dne oblasti internirane v Colfiorto pri Folignu, ko so zahodni zavezniki zasedli ju\xc5\xbeno Italijo, pa so ga preselili v Egipt, kjer je ostal do konca vojne. Od 1945 do smrti je nato kot odvetnik delal v Trstu._NEWLINE_Ferluga je bil v Trstu med glavnimi pobudniki za ustanovitev Dija\xc5\xa1ke Matice, dru\xc5\xa1tva ki bi podpiralo dijake. Podobno dru\xc5\xa1tvo je videl, ko je \xc5\xa1tudiral v Pragi. Ustanovitev Dija\xc5\xa1ke Matice je prepre\xc4\x8dila vojna, za\xc5\xbeivela pa je na ustanovnem ob\xc4\x8dnem zboru v tr\xc5\xbea\xc5\xa1kem predmestju Sv. Jakob 6. januarja 1923 in delovala do leta 1927, ko je bila zaradi protislovenskega fa\xc5\xa1isti\xc4\x8dnega delovanja prepovedana. Bil je tudi \xc4\x8dlan dru\xc5\xa1tva Pravnik in sodeloval v uredni\xc5\xa1tvu istoimenske revije, ki je ob\xc4\x8dasno izhajala. Po 2. svetovni vojni je postal predsednik obnovljenega dru\xc5\xa1tva Pravnik. Bil je tudi \xc4\x8dlan nadzornega odbora tr\xc5\xbea\xc5\xa1ke kreditne banke, deloval pa je \xc5\xa1e pri slovenski kulturno-gospodarski zvezi ter bil odbornik pri prosvetnem dru\xc5\xa1tvu Igo Gruden in \xc5\xa1portnem dru\xc5\xa1tvu Sokol v Nabre\xc5\xbeini.'